**Eisteddfod yr Urdd Sir Gaerfyrddin 2023 - 356 - Cywaith yn cynnwys amrywiaeth o ffurfiau llenyddol Bl.7, 8 a 9**

**Beirniad – Owain Schiavone**

**Beirniadaeth**

**1af - Ysgol Gyfun Gymraeg Bryn Tawe**

Agos iawn rhwng cyntaf ac ail, ond Ysgol Gyfun Bryn Tawe yn mynd â hi o drwch blewin. Y prif reswm am hynny ydy’r ystod eang o ffurfiau o gynnwys sy’n rhan o’r cywaith. Mae’n amlwg bod llawer iawn o waith meddwl, cynllunio a chreu wedi bod ac mae’r cyfan yn cael ei gyflwyno mewn modd atyniadol ar ffurf gwefan, sydd eto’n dangos gweledigaeth gan y criw.

Mae’r cywaith yn cynnwys pob math o ffurfiau llenyddol – o erthyglau ac adolygiadau i ddyddiaduron, llythyron, cerddi ac ymson. Mae’r criw hefyd wedi mynd ati i gyflwyno gwybodaeth a chynnwys ar ffurf mwy cyfoes hefyd fel blogiau a chyfweliadau fideo. Dwi’n hoffi hefyd eu bod nhw wedi ystyried pwysigrwydd hyrwyddo cerddoriaeth a’r cyfryngau cerddoriaeth.

Dyma gywaith cynhwysfawr i ddweud y lleiaf a gobeithio bydd y criw yn parhau i greu cynnwys am gerddoriaeth Gymraeg.

**2ail – Twrw Teifi**

Ail agos iawn, ac mae’r criw wedi mynd ati i greu ystod eang o gynnwys yn ymwneud â cherddoriaeth Gymraeg gyfoes. Dwi’n arbennig o hoff o’r ffaith mai canolbwynt y cywaith ydy’r ‘pitch’ am ŵyl gerddoriaeth newydd yn Nyffryn Teifi ac maen nhw wedi arddangos dychymyg a gweledigaeth dda wrth fynd ati i gynllunio poster a chynllun safle ar gyfer yr ŵyl ddychmygol yma. Maen nhw hefyd yn cynnig dadl gref ynglyn â pham y dylid sefydlu gŵyl yn yr ardal.

Mae ‘na lot o gynnwys amrywiol yma, o ffurfiau llenyddol mwy traddodiadol fel dyddiadur, ymsonau a barddoniaeth i gynnwys mwy cyfoes fel blogiau a ffeil o ffeithiau bandiau amrywiol.

Ro’n i’n arbennig o hoff o’r ymson Dafydd Iwan sydd wedi’i ysgrifennu’n gelfydd dros ben ac yn dangos dealltwriaeth o’r math o bethau fyddai’n mynd trwy’i feddwl mae’n siŵr. Y stori fer Cariad Cŵl ydy un o’r darnau unigol gorau yn y gystadleuaeth.

**3ydd – Penweddig**

Ro’n i’n hoffi’r cywaith yma gan ei fod wedi’i gyflwyno ar ffurf cylchgrawn. Wedi dweud hynny, efallai nad oedd hynny’n ddigon clir o’r dechrau, a tybed a ellid fod wedi ei gyflwyno’n well ar ffurf un ddogfen?

Mae’r criw wedi manteisio ar y fformat o gylchgrawn i gyflwyno amrywiaeth o gynnwys mewn ffordd effeithiol ac atyniadol ac mae hyn yn cael ei grynhoi ar dudalen gynnwys fel y byddech chi’n ei gael mewn cylchgrawn.

Ro’n i’n hoff iawn o’r darn estynedig, trwyadl iawn am y band Candelas sy’n gyflwyniad da i’r band, gyda naratif gref. Mae’n cynnwys dadansoddiad diddorol o’r gan ‘Anifail’, ac o albwm cyntaf y band gan ddangos dealltwriaeth dda o’r gerddoriaeth, a mynegi barn yn effeithiol hefyd. Darn treiddgar sy’n arddangos gwir ddiddordeb a dealltwriaeth o’r band a’r sin.

Mae’r ‘Llinell amser Roc Cymraeg’ hefyd yn syniad ardderchog, ac yn un o fy hoff bethau yn y gystadleuaeth i gyd. Mae’n arddangos ffordd atyniadol i ddangos pryd ffurfiodd nifer o fandiau mwyaf dylanwadol y sin.

**Y lleill (ddim mewn trefn)**

**Tribaniaid Bro Morgannwg**

Anlwcus iawn i beidio cyrraedd y tri uchaf. Dangos ystod eang o gynnwys gwahanol a’r ffurfiau amrywiol sydd ar gael i gyflwyno’r testun erbyn hyn gan gynnwys blog, flog a fideos. Ro’n i’n hoff iawn o’r ‘Ymson Super Furry Animals’ yn enwedig.

**Lleucu Haf**

Cywaith bach amrywiol, gyda deunydd yn cael ei gyflwyno’n gryno a chlir ac mewn ffordd atyniadol fyddai’n apelio i bobl sydd ddim yn gyfarwydd ag Ail Symudiad. Lot o addewid yma gyda’r darnau a gyflwynwyd, ond efallai nad oes cweit digon o swmp cynnwys i gystadlu gyda’r rhai ddaeth i’r brig. Annog i ddal ati i greu cynnwys am gerddoriaeth.

**Ysgol Glan Clwyd**

Eto, amrywiaeth dda o gynnwys wedi’i gyflwyno’n atyniadol. Ro’n i’n hoffi’r cyflwyniad i’r criw oedd yn gyfrifol am y cywaith sy’n cynnig bach o bersonoliaeth. Mae’r darn **‘**Sut ddechreuodd y Sin Roc Gymraeg?’ yn un diddorol a da, ond ambell wall ffeithiol yn ei wanhau.